དཔེར་མཚོན་ཙམ་ཞིག་ཞུས་ན།ཆགས་སྡང་དང་འགྲན་སེམས་སོགས་བསམ་པ་རྣམ་པར་མ་དག་པའི་ཀུན་ནས་སླང་སྟེ་རང་གི་རྒྱལ་ཁབ་དང་རང་གི་མི་རིགས་ཁོ་ན་སྲུང་སྐྱོབ་ཆེད།རྡུལ་ཕྲན་མཚོན་ཆ་སོགས་བཟོས་ནས་རྒྱལ་ཁབ་ལ་སྲི་ཞུ་བསྒྲུབ་འདོད་དང་བཅས་པ་ནི།ང་ཚོའི་ད་ལྟའི་འགན་འཁྲི་དང་མ་འོངས་པའི་ལངས་ཕྱོགས་མིན།རང་དོན་ཁོ་ན་སེམས་ལ་བཅངས་ནས་རང་ཉིད་ཀྱི་ལྟོ་གོས་ཁོ་ན་ལ་འབད་དེ།རང་ཉིད་གཅིག་པུ་ཞི་བདེའི་དོན་དུ་གཉེར་བ་ཡང།ང་ཚོའི་ད་ལྟའི་འགན་འཁྲི་དང་མ་འོངས་པའི་ལངས་ཕྱོགས་མིན།ཆོས་ལུགས་ཁ་ལ་འཁྱེར་ནས་རུ་ཏྲས་དབང་གིས་ཆོས་ལུགས་ནང་ཕན་ཚུན་གཏོར་བཤིག་དང་ནང་འཁྲུག་བྱ་རྒྱུ་དེ་ཡང་་ང་ཚོའི་ད་ལྟའི་འགན་འཁྲི་དང་མ་འོངས་པའི་ལངས་ཕྱོགས་མིན།ཆོལ་ཁའི་ཞེན་ཁོག་འཁྱེར་ནས་རྡོག་རྩ་གཅིག་བསྒྲིལ་གྱི་གོང་བུ་རྩ་མེད་དུ་བཟོ་རྒྱུ་དེ་ཡང་ང་ཚོའི་ད་ལྟའི་འགན་འཁྲི་དང་མ་འོངས་པའི་ལངས་ཕྱོགས་མིན།ཕ་མ་དང་དགེ་རྒན་བཟང་པོ་རྣམས་ཀྱི་བཀའ་དྲིན་ལ་བརྟེན་ནས་ཚེ་སྟོད་ཚ་བའིི་ཡུལ་གྲུ་ནང་རང་གི་ཆོས་དང་རང་གི་རིག་གཞུང་ལ་སློབ་སྦྱོང་བྱས་ནས་བོད་རིགས་མཚན་ཉིད་དང་ལྡན་པ་ཞིག་ཆགས་ལ་ཉེ་བའི་སྐབས།དུས་ཕྱིས་བསམ་བློའི་འཛིན་སྟངས་གཞན་དུ་གྱུར་ནས་ཨ་རི་སོགས་སྙན་གྲགས་ཆེ་བའི་རྒྱལ་ཁབ་ཁོ་ན་ཁོག་ཏུ་བཅངས་ནས།ཚུལ་མིན་གྱི་ཐབས་ལམ་དུ་མས།རང་གི་གཞིས་ཆགས་དང།རང་གི་ཕ་མ།རང་གི་དགེ་རྒན།རང་གི་སྤུན་ཟླ།རང་གི་ཆོས་ལུགས།རང་གི་རིག་གཞུང།རང་གི་འགན་འཁྲི་བཅས་ཡོངས་རྫོགས་རྩིས་མེད་རྡོག་རོལ་དུ་བཏང་ཏེ།རྒྱལ་ཁབ་གཞན་གྱི་མི་རིགས་ཡིན་མདོག་ངང།དཀོན་མཆོག་ལ་དད་གུས་མེད་པ།ལས་འབྲས་ལ་དག་སྣང་ཆུང་བ།རྒན་པ་ལ་རྩིས་བཀུར་ཞེན་པ་།ན་མཉམ་ལ་མཐུན་བསྒྲིལ་དབུལ་བ།